**СПЕЦИФИКАЦИЈА АКТИВНОСТИ**

**Активност 1**

**Едукација родитеља о правилној употреби дечијих ауто-седишта**

Циљ је унапређење знања родитеља о значају и правилној употреби дечијих ауто седишта.

Едукација треба да обухвати показну вежбу о правилној употреби дечијих ауто седишта (правилно постављање, правилно причвршћивање, место постављања итд.), значај и улогу ауто-седишта приликом настанка саобраћајне незгоде (видео примери и дискусија), правилно везивање детета, законску регулативу и казнене одредбе које су прописане за некоришћење дечијих ауто седишта.

*Активности које је неопходно спровести:*

* једно предавање и показну вежбу о правилној употреби дечијих ауто седишта.

Трајање предавања минимално 60 минута уз ангажовање једног предавача, из области саобраћајног инжењерства. Предавач мора поседовати искуства из едукације о безбедности саобраћаја.

*Очекивани резултати* након спроведене активности: подизање свести и знања родитеља о значају употребе дечијих ауто-седишта.

**Активност 2**

**Едукација деце предшколског узраста**

Деца предшколског узраста, узраста од 3 до 6 година, спадају у једну од најосетљивијих категорија учесника у саобраћају. Њихова перцепција и способност за правилно разумевање и процену саобраћајних ситуација су веома ограничени, што их чини посебно рањивима. Деца у овом узрасту нису у стању да самостално учествују у саобраћају, али кроз различите едукативне активности могу усвојити основна правила понашања као пешаци или путници. Едукација је кључна у изградњи њихових навика и подизању свести о безбедности.

*Активности које је неопходно спровести:*

* једно предавањe за децу предшколског узраста, које ће да садржи:

упознавање деце са основним правилима безбедног понашања у саобраћају, као што су прелажење улице у различитим условима саобраћаја; познавање основних саобраћајних површина, ко се креће којом површином; препознавање основних саобраћајних знакова и семафора за пешаке; коришћење интерактивних симулација и игара како би се деца интерактивно укључила у процес учења.

Трајање предавања минимално 60 минута уз ангажовање једног предавача, из области саобраћајног инжењерства. Предавач мора поседовати искуства из едукације о безбедности саобраћаја.

Предавања и активности на овом узрасту имају за циљ да деци пренесу основне информације које ће допринети њиховом безбеднијем понашању у саобраћају. Ово је фаза у којој деца стичу прве саобраћајне навике, које ће касније у животу играти важну улогу у њиховој безбедности у саобраћају. Рано усвајање знања о саобраћају омогућава постепено формирање свести о опасностима и начинима како их избећи.

*Очекивани резултат:* Унапређење знања, вештине и понашања деце предшколског узраста са безбедно учествовање у саобраћају.

**Активност 3**

**Едукација ученика основношколског узраста**

Циљ је унапређење знања ученика основношколског узраста за безбедно учествовање у саобраћају.

Ученици основних школа, посебно узраста од 7 до 12 година, представљају популацију у којој се деце по први пут осамостаљују за учествовање у саобраћају. Они све чешће самостално иду у школу, крећу се пешке, користе бицикле или (е-)тротинете, што их чини активним учесницима у саобраћају. Иако су у овој фази значајно напредовали у развоју когнитивних способности, потребна им је додатна едукација и унапређивање ставова, како би боље разумели сложеније саобраћајне ситуације и били свесни ризика који саобраћај носи са собом.

*Активности које је неопходно спровести:*

* једно предавање о значају безбедног учествовања у саобраћају деце основношколског узраста, које ће да обухвати:

основна правила безбедног кретања пешака; препознавање и поштовање саобраћајне сигнализације; безбедно коришћење бицикла и (е-)тротинета, укључујући ношења кациге и употребу рефлектујуће опреме, као и законски оквир из ове области; правила понашања у јавном превозу; као и свест о ризицима везаним за брзину, невезивање појаса и ометања током учествовања у саобраћају; видео материјал и дискусију о ризицима којима је изложена ова категорија учесника у саобраћају.

Трајање предавања минимално 60 минута уз ангажовање једног предавача, из области саобраћајног инжењерства. Предавач мора поседовати искуства из едукације о безбедности саобраћаја.

*Очекивани резултати* након спроведене активности: подизање свести, знања и понашања деце основношколског узраста о безбедном учешћу у саобраћају.

**Активност 4**

**Спровођење едукативне кампање за пешаке свих узраста**

Циљ спровођења едукативне кампање за пешаке свих узраста је унапређење знања, ставова и вештина свих учесника у саобраћају на територији општине, неопходних за безбедно кретање у урбаним и руралним срединама..

Едукација треба да обухвати и представи безбедно учешће пешака у саобраћају кроз анализу фактора ризика, поштовање саобраћајних прописа, као и последице неодговорног понашања. Посебан акценат треба ставити на рањиве групе, као што су деца и старије особе, и њихове специфичне потребе у саобраћају. У оквиру кампање ће бити приказани примери саобраћајних незгода у којима су пешаци учесници, као и мера за побољшање безбедности, укључујући коришћење пешачких прелаза, ношење светло рефлектујуће одеће, повећање опреза у условима смањене видљивости, ризици које ствара употреба мобилних телефона током учествовања у саобраћају пешака, као и употреба других медијалних уређаја (паметних сатова, слушалица за музику и слично). Такође, акценат треба ставити и на електрична возила (аутомобиле, тротинете, итд.), као нове категорије возила, која стварају опасност за пешаке, пре свега због тога што не емитују буку.

*Активности које је неопходно спровести:*

* једно предавање о значају безбедног учешћа у саобраћају, о ризицима и правилним понашањима у саобраћају са радионицом.

Трајање предавања минимално 60 минута уз ангажовање једног предавача, из области саобраћајног инжењерства. Предавач мора поседовати искуства из едукације о безбедности саобраћаја.

*Очекивани резултати* након спроведене активности: подизање свести о безбедном учешћу у саобраћају и усвајање правилних – позитивних понашања у саобраћају.

**Активност 5**

**Реализација кампање на унапређењу знања, ставова и понашања возача трактора**

**Циљ кампање**: Унапређење знања, ставова и понашања возача трактора у различитим условима у саобраћају, као и у погледу штетног дејства алкохола, дрога и психоактивних супстанци, безбедног превожења лица и терета и безбедног учешћа у саобраћају у ноћним условима.

**Циљна група**: Возачи трактора на територији општине Рача, свих старосних група.

**Значај кампање**: Специфичност ове категорије учесника у саобраћају због техничко-експлоатационих карактеристика трактора (мале максималне брзине, могућности да вуче једну или две приколице, као и да носи или вуче прикључне машине), њихово периодично учествовање у саобраћајним токовима (сезонски радови), честе појаве непоштовања саобраћајних прописа од стране возача трактора, неисправност трактора и друго, доприносе да трактори имају висок фактор ризика изазивања саобраћајних незгода на јавним путевима. Саобраћајне незгоде са тракторима, такође, чешће за последицу имају настрадала лица, него што је то случај код путничких аутомобила. Тако, када се упоредо посматрају подаци за тракторе и путничке аутомобиле, долази се до података да трактор има 12 пута већи ризик да учествује у саобраћајним незгодама, које за последицу имају погинула лица, него путнички аутомобил.

**Активности које је неопходно спровести током реализације кампање:**

1. Предавање на тему: Унапређење знања, ставова и понашања возача трактора

Трајање предавања минимално 45 минута уз ангажовање једног предавача, из области саобраћајног инжењерства. Предавач мора поседовати искуства из едукације о безбедности саобраћаја.

1. Показна вежба: Утицај алкохола на психофизичке способности возача

Вежба треба да се спроведе уз употребу „Пијаних наочара“.

1. Подела промотивног материјала на терену.

Подела светлоодбојних трака за означавање трактора и радних машина..

1. Након спроведене кампање потребно је изради извештај о реализованој кампањи.

**Очекивани резултати**: Унапређење знања, ставова и понашања возача трактора у погледу штетног дејства алкохола, дрога и психоактивних супстанци, безбедног превожења лица и терета и безбедног учешћа у саобраћају у ноћним условима на територији општине Рача.

**Активност 6**

**Едукација лица старијих од 65+ година о безбедном понашању у саобраћају - подела брошура о безбедном понашању у саобраћају**

**Циљ кампање**: Циљ ове кампање је унапређење знања и свести старијих лица старијих од 65 година о безбедном понашању у саобраћају. Кампања ће се спроводити на територији општине Рача. Кампањом ће се промовисати безбедно понашање у саобраћају кроз едукацију о смањеној уочљивости, опадању психофизичких способности, као и утицају лекова на способност вожње. Посебна пажња биће посвећена промоцији употребе заштитне опреме и побољшању видљивости у условима смањене видљивости. Кампања ће се спровести поделом брошура на територији општине Рача.

**Циљна група**: Старији учесници у саобраћају, старосна група 65+ година.

**Значај кампање**: Едукација старијих о ризицима у саобраћају, посебно у вези са опадањем психофизичких способности и адекватном употребом заштитне опреме, представља важан корак у стварању безбеднијег саобраћајног окружења.

**Активности које је неопходно спровести током реализације кампање:**

**Подела промотивног материјала:** На терену ће се делити брошуре које садрже поруке и информације везане за безбедно учешће старијих лица у саобраћају.

**Очекивани резултати**: Кампања ће подићи свест старијих лица на територији општине Рача о значају безбедног понашања у саобраћају. Очекивања су да ће путем подељених промотивних материјала, старија лица боље разумети ризике којима су изложена у саобраћају и усвојити безбедније навике, које ће довести унапређења безбедности саобраћаја на овој територији.